**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔԱՂԱՔԱՑԻԱԿԱՆ ԾԱՌԱՅՈՒԹՅԱՆ ՄԱՍԻՆ ՕՐԵՆՔՈՒՄ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԻ ՆԱԽԱԳԾԻ ԸՆԴՈՒՆՄԱՆ**

1. **Ընթացիկ իրավիճակը և իրավական ակտի ընդունման անհրաժեշտությունը.**

 Հայաստանի Հանրապետության վարչապետի 2018 թ. հունիսի 11-ի N 702–Լ որոշմամբ հաստատվել է ՀՀ պետական եկամուտների կոմիտեի կանոնադրությունը (այսուհետ` Կանոնադրություն):

 Կանոնադրության 8-րդ կետի 2-րդ պարբերության համաձայն՝ ՀՀ պետական եկամուտների կոմիտեն (այսուհետ` Կոմիտե) իրավապահ մարմին է, հետևաբար Կոմիտեի` Կանոնադրության 25-րդ կետով նախատեսված հիմնական մասնագիտական կառուցվածքային ստորաբաժանումները (առանց բացառության), ի թիվս այլ գործառույթների, իրականացնում են իրավապահ գործառույթներ:

 «Հարկային ծառայության մասին» և «Մաքսային ծառայության մասին» Հայաստանի Հանրապետության օրենքներով, ինչպես նաև Կանոնադրությամբ Կոմիտեի առջև դրված խնդիրների արդյունավետ իրականացումն ապահովելու նպատակով առաջարկում ենք միջոցառումների գործունեության ծրագիրը տարածել միայն Կանոնադրության 26-րդ կետով նախատեսված Կոմիտեին աջակցող մասնագիտական կառուցվածքային ստորաբաժանումների վրա (քարտուղարություն, գործերի կառավարման վարչություն, ֆինանսահաշվային վարչություն, անձնակազմի կառավարման վարչություն, գնումների համակարգման բաժին, տեղեկատվության և հասարակայնության հետ կապերի բաժին, առաջին բաժին):

 Հարկ է նկատել, որ «Քաղաքացիական ծառայության մասին» նոր` ՀՕ-205-Ն օրենքի 44-րդ հովդածի 4-րդ կետով նմանատիպ մոտեցում է որդեգրվել նաև այլ իրավապահ մարմիններում նախատեսվող միջոցառումների համար, օրինակ` ոստիկանությունում նախատեսվող միջոցառումները իրականացվելու են` հաշվի առնելով ոստիկանության գործառույթներ իրականացնող ոստիկանության ծառայողների պաշտոնների առանձնահատկությունները:

 Կարծում ենք` Կոմիտեում նախատեսվող «Քաղաքացիական ծառայության մասին» նոր օրենքից բխող միջոցառումներն իրականացնելիս ևս պետք է դրսևորել նման մոտեցում` միջոցառումների շրջանակը չտարածելով հարկային և մաքսային ծառայություն իրականացնող պաշտոնատար անձանց վրա:

1. **Նախագծի մշակման գործընթացում ներգրավված ինստիտուտները և անձինք.**

Նախագիծը մշակվել է Կոմիտեի իրավաբանական վարչության կողմից:

1. **Նպատակը և ակնկալվող արդյունքը.**

Նպատակը՝ միջոցառումների ծրագրի գործողությունը տարածել միայն վերը նշված` Կոմիտեին աջակցող մասնագիտական կառուցվածքային ստորաբաժանումների վրա: